Despatch spog met mashie-gholfbaan by kampplek | News24
Despatch spog met mashie-gholfbaan by kampplek
=Johan Lemmer by putjie nommer 7 van die Arabest mashie gholfbaan buite Despatch. In die agtergrond is die karavaanpark. Foto:HEILIE COMBRINCK
Daar is min plekke in die land met ’n 9-putjie gholfbaan (mashie), ’n “watergat” en ’n karavaanpark op dieselfde terrein.
Hierdie kombinasie is te kry aan die buitewyk van Despatch langs die Swartkopsrivier by Arabest.
Eienaar Johan Lemmer sê hy mag miskien nie ’n gholfspeler wees nie, maar met sy kennis van die konstruksiebedryf het hy gesien die stuk aarde is ideaal vir buitelugontspanning.
“Die moeilikheidsgraad van die baan is nog nie bepaal nie. Ons sal maar na die spelers se woordeskat luister as hulle by die klubhuis instap om hul dors te les,” spot Lemmer.
“Die ding van ’n mashie gholfbaan is dat die afstande tussen die putjies korter is. So spelers gebruik hul nommer 7 of hoër gholfstokke. As jy hier met ’n drywer speel moker jy die bal in die rivier of bos.”
Die langste afstand tussen twee putjies is 155 meter. Dit neem ongeveer ’n uur om die 9-putjies te speel.
Lemmer het die ou perdestalle op die plaas omskep in ’n klubhuis of “watergat” waar spelers hul dors kan les na ’n rondte gholf. Dié klubhuis met sy binnebraai en kaggel is ook beskikbaar vir privaatfunksies.
Arabest Lentedag 9-putjie-
Op Saterdag, 2 September bied Arabest op sy 9-putjie-gholfbaan hul eerste lente-kompetisie aan. Inskrywings is R100 per volwassene waarvan R50 gaan vir ’n braaipak of “watergat-toelae”. Vir spelers onder 18-jaar is die inskrywings R60.
Die drie beste spelers van die dag sal pryse ontvang. Vir die res is daar verskeie gelukkige pryse op die spel.
“Ons het gawe borge gekry en hier gaan lekker pryse wees om te wen. So, gholfers word uitgenooi om die lente op ’n lekker manier af te slaan,” sê Lemmer.
Vir die duur van vrouemaand (Augustus) kan vroue gratis gaan gholfspeel by Arabest.
Arabest se 9-putjie gholfbaan en karavaanpark by Elandstraat 57 is ver genoeg uit die dorpslawaai en naby genoeg om vinnig ’n paar lekker houe in die buitelug te geniet of met ’n karavaan te gaan uitspan.
Vir meer inligting bel Colleen 041 933 5766 of Johan by 083 275 1705.